Ir-rakkomandazzjoni għal

RAKKOMANDAZZJONI TAL-KUNSILL

dwar il-politika ekonomika taż-Żona tal-Euro

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 136, flimkien mal-Artikolu 121(2) tiegħu,

Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet baġitarji u s-sorveljanza u l-koordinazzjoni ta’ politika ekonomika, u b’mod partikolari l-Artikolu 5(2) tiegħu,

Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi, u b’mod partikolari l-Artikolu 6(1) tiegħu,

Wara li kkunsidra r-rakkomandazzjoni tal-Kummissjoni Ewropea,

Wara li kkunsidra l-konklużjonijiet tal-Kunsill Ewropew,

Wara li kkunsidra l-opinjoni tal-Kumitat Ekonomiku u Finanzjarju,

Wara li kkunsidra l-opinjoni tal-Kumitat tal-Politika Ekonomika,

Billi:

(1)Bħala riżultat tal-pandemija tal-COVID-19, l-ekonomija taż-Żona tal-Euro esperjenzat reċessjoni f’daqqa u profonda fl-ewwel nofs tal-2020, u għadha vulnerabbli għall-kriżi persistenti tas-saħħa. Il-kriżi tal-COVID-19 ħolqot sensiela ta’ xokkijiet kbar fir-rigward tad-domanda u tal-provvista li ssarrfu fit-tnaqqis mistenni tal-PDG ta’ 7,8 % fl-2020. L-irkupru fl-2021 issa huwa projettat li jkun aktar bil-mod milli kien mistenni qabel u l-marġni kbir tal-potenzjal tal-produzzjoni ta’ madwar -7,0 % tal-PDG potenzjali fl-2020 mhux se jiċkien sa tmiem l-2021. Fir-rigward tal-perspettiva ekonomika, hemm inċertezza konsiderevoli assoċjata mal-iżvilupp tal-pandemija u mal-bidliet fl-imġiba tal-aġenti ekonomiċi. Azzjoni fil-pront fil-livell nazzjonali u tal-Unjoni, inkluż permezz tal-pakkett ta’ NextGenerationEU (NGEU), għenet b’mod deċiżiv biex jiġu kkumpensati xi wħud mill-konsegwenzi negattivi tax-xokk u biex jiġu stabbilizzati s-swieq. Kemm il-konsum privat kif ukoll l-investiment ġew milquta ħażin, u dawn imbagħad affettwaw b’mod negattiv il-prezzijiet u l-pagi. Il-perspettiva tas-suq tax-xogħol ħadet ukoll bidla għall-agħar, u interrompiet seba’ snin ta’ titjib. Madankollu, minħabba l-implimentazzjoni b’suċċess ta’ miżuri ta’ politika ambizzjużi fl-Istati Membri kollha – bħal skemi ta’ xogħol b’ħinijiet iqsar u politiki oħra ta’ appoġġ biex jiġu evitati sensji bil-ġgajtiet u telf kbir ta’ dħul – iż-żieda fil-qgħad ġiet mitigata minn tnaqqis fir-rati ta’ attività hekk kif ħaddiema skoraġġuti ħallew is-suq tax-xogħol flimkien ma’ tnaqqis fis-sigħat totali maħduma.

(2)Il-kriżi tal-COVID-19 qed iżżid id-diverġenzi ekonomiċi fost l-Istati Membri taż-Żona tal-Euro. Diversi fatturi qed jixprunaw dawn id-diverġenzi, fosthom: l-intensità u t-twaqqit tax-xokk inizjali tal-COVID-19; id-daqs relattiv u l-importanza ekonomika tas-setturi b’intensità għolja ta’ kuntatt (pereż. it-turiżmu u s-settur tal-ospitalità) u d-differenzi fl-ispazju fiskali disponibbli. Dawn id-differenzi għandhom impatt fuq il-fiduċja, l-investimenti u l-prospetti ta’ tkabbir kif ukoll fuq id-disparitajiet reġjonali li kienu jeżistu qabel, li madankollu jistgħu jiggravaw. Fuq medda itwal ta’ żmien, il-kriżi attwali tal-COVID-19 għandha r-riskju li tħalli effetti negattivi permanenti fuq it-tkabbir potenzjali u fuq id-differenzi fid-dħul minħabba kapital uman u fiżiku aktar baxx (kemm tanġibbli kif ukoll intanġibbli). Dan jista’ jissarraf fi tkabbir saħansitra aktar baxx fil-produttività tax-xogħol u d-dħul.

(3)Ir-reazzjoni rapida u qawwija mill-Unjoni, inkluż in-NextGenerationEU (NGEU) li jinkludi l-Faċilità għall-Irkupru u r-Reżiljenza (Recovery and Resilience Facility, RRF), tat spinta lill-fiduċja fis-suq u wriet li l-Istati Membri huma magħqudin fi sforz ikkoordinat biex jerġa’ jibda t-tkabbir ekonomiku u biex tissaħħaħ ir-reżiljenza ekonomika u soċjali. Kien hemm ukoll qbil immedjat dwar għadd ta’ strumenti ġodda għall-Unjoni u għaż-Żona tal-Euro. Dawn l-istrumenti diġà jipprovdu xibka ta’ sikurezza għall-ħaddiema (permezz tal-Istrument Ewropew għall-Appoġġ Temporanju biex jittaffew ir-Riskji ta’ Qgħad f’Emerġenza - Support to mitigate Unemployment Risks in an Emergency, SURE), għan-negozji (permezz ta’ skema mill-Bank Ewropew tal-Investiment) u għall-Istati Membri sabiex jiġu stabbilizzati l-ispejjeż għall-finanzjament sovran, inkluż permezz tal-Istrument ta’ Appoġġ fil-Kriżi Pandemika tal-Mekkaniżmu Ewropew ta’ Stabbilizzazzjoni. Ir-reazzjoni tal-politika tal-Unjoni inkludiet wkoll l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir, u qafas temporanju biex tintuża l-flessibbiltà offruta skont ir-regoli tal-UE dwar l-għajnuna mill-Istat. Il-fondi tal-politika ta’ koeżjoni ġew diretti mill-ġdid fejn l-aktar kien hemm bżonn permezz tal-Inizjattiva ta’ Investiment fir-Rispons għall-Coronavirus Plus (CRII u CRII+).

(4)L-implimentazzjoni ta’ politiki mfassla tajjeb fil-kuntest tal-NGEU u l-istrument ewlieni tiegħu, l-RRF, se jappoġġaw lill-Istati Membri biex jibdew riformi li jsaħħu t-tkabbir u jżidu l-livell u l-kwalità tal-investimenti, b’mod konsistenti mal-objettivi ta’ reżiljenza u tat-tranżizzjonijiet doppji ekoloġiċi u diġitali. Dan għandu jgħin biex jinbena l-kapital uman u jiġu appoġġati t-tranżizzjonijiet b’suċċess tax-xogħlijiet tal-ħaddiema, li flimkien mal-fondi tal-politika ta’ koeżjoni, se jkunu essenzjali biex tiġi żgurata l-koeżjoni, titrawwem il-produttività u tissaħħaħ ir-reżiljenza ekonomika u soċjali. L-objettivi tat-tkabbir tal-UE, u l-isfidi strutturali nazzjonali, inklużi dawk identifikati fir-rakkomandazzjonijiet speċifiċi għall-pajjiżi tal-2019 u l-2020, huma fundamentali. L-istrateġija Annwali għat-Tkabbir Sostenibbli (Annual Sustainable Growth Strategy, ASGS), li tippromwovi dawn l-objettivi, tippreżenta seba’ inizjattivi ewlenin: (1) Spinta ’l quddiem, (2) Rinnovazzjoni, 3) Iċċarġjar u Riforniment, 4) Konnessjoni, 5) Modernizzazzjoni, 6) Espansjoni, 7) Taħriġ mill-ġdid u titjib tal-ħiliet. Dawn l-inizjattivi ewlenin jirrappreżentaw sfidi komuni li jeħtieġu investimenti u riformi kkoordinati. L-Istati Membri jenħtieġ li jidderieġu l-investimenti, jimplimentaw ir-riformi u jintegraw aktar il-ktajjen tal-valur tagħhom f’dawn l-oqsma ewlenin. Ir-Regolament propost dwar il-Faċilità għall-Irkupru u r-Reżiljenza jipprevedi, fost l-oħrajn, li l-Pjanijiet għall-Irkupru u Reżiljenza tal-Istati Membri taż-Żona tal-Euro għandhom ikunu konsistenti mal-isfidi u l-prijoritajiet identifikati fir-rakkomandazzjoni tal-Kunsill dwar il-politika ekonomika taż-Żona tal-Euro. Din il-konsistenza jenħtieġ li titqies fil-valutazzjoni tal-Pjanijiet ta’ Rkupru u Reżiljenza.

(5)Iż-Żona tal-Euro teħtieġ taħlita ta’ politiki li tkun ta’ appoġġ, koordinata, komprensiva u konsistenti, biex jittaffa l-impatt tal-pandemija tal-COVID-19. L-għan huwa li jiġi limitat kwalunkwe impatt negattiv fit-tul fuq is-suq tax-xogħol, biex jitnaqqsu d-diverġenzi ekonomiċi u soċjali sinifikanti, biex jiġu indirizzati l-iżbilanċi u riskji makro rilevanti oħra u, b’mod aktar ġenerali, biex jiġu evitati konsegwenzi negattivi fuq it-tkabbir ekonomiku potenzjali fuq terminu medju. Il-konsistenza reċiproka tat-tliet dimensjonijiet ewlenin fit-taħlita tal-politika taż-Żona tal-Euro – monetarja, fiskali u strutturali – hija essenzjali biex tiġi żgurata pożizzjoni ta’ politika aggregata ta’ appoġġ għaż-Żona tal-Euro.

(6)L-interventi f’waqthom tal-politika monetarja tal-Bank Ċentrali Ewropew (BĊE) kellhom l-għan li jżommu l-kanali ta’ trażmissjoni monetarja intatti u li jissalvagwardjaw l-istabbiltà tal-prezzijiet fuq terminu medju. Il-BĊE ħabbar xirjiet addizzjonali sostanzjali ta’ assi tas-settur pubbliku u privat, li se jammontaw għal EUR 1 470 biljun fl-ambitu tal-Programm ta’ Xiri tal-Assi (Asset Purchase Programme, APP, EUR 120 biljun sa tmiem l-2020) u tal-Programm ta’ Xiri ta’ Emerġenza fil-każ ta’ Pandemija (Pandemic Emergency Purchase Programme, PEPP, EUR 1 350 biljun sa mill-inqas nofs l-2021).

(7)Il-pożizzjoni fiskali hija mbassra li tkun ferm espansiva fl-2020 u li tibqa’ ta’ appoġġ fl-2021, kemm fil-livell taż-Żona tal-Euro kif ukoll f’dak nazzjonali. Il-koordinazzjoni tal-politiki fiskali nazzjonali, b’rispett sħiħ tal-Patt ta’ Stabbiltà u Tkabbir hija kruċjali għar-rispons effettiv kontra x-xokk tal-COVID-19 u għall-funzjonament tajjeb tal-Unjoni Ekonomika u Monetarja (UEM). Fl-20 ta’ Marzu 2020 il-Kummissjoni kkonkludiet li l-ekonomija tal-UE kienet għaddejja minn reċessjoni ekonomika gravi u li l-kundizzjonijiet biex tiġi attivata l-klawżola liberatorja ġenerali tal-Patt ta’ Stabbiltà u ta’ Tkabbir ġiet issodisfata. Din il-konklużjoni ġiet approvata mill-ministri tal-finanzi tal-Istati Membri. L-Istati Membri introduċew miżuri baġitarji mdaqqsa biex irażżnu l-pandemija u jipprovdu appoġġ lil individwi u lin-negozji li kienu partikolarment affettwati, inkluż appoġġ eċċezzjonali ta’ likwidità, prinċipalment permezz ta’ garanziji pprovduti lill-kumpaniji u lill-banek biex jiġi żgurat il-fluss tal-kreditu. Aktar appoġġ fiskali kkoordinat se jiġi pprovdut fil-livell tal-UE, b’mod partikolari permezz tal-RRF.